Jean-Baptiste Charles Bouvet de Lozier

She shiaulteyr as ronseyder Frangagh va Jean-Baptiste Charles Bouvet de Lozier (14 Jerrey Geuree 1705 – 1786). Chammah's shen, she kiannoort Ellanyn Mascarene v'eh.

Tra va Bouvet de Lozier shiaght bleeaney d'eash, as erreish da ynsaghey y yannoo ayns Paarys, v'eh faagit gyn paarantyn as v'eh currit gys Sant-Maloù dys studeyrys y yannoo er y lhuingysseyraght. Haink er dy ve ny lieutenant ayns Colught yn Injey Hiar Rangagh ayns 1731. Va'n rah echey as eh geearree daa lhong y gheddyn ass e ailleyder er son mishoon ronsee y yannoo ayns Jiass y Cheayn Sheear. Lesh ny lhongyn Aigle as Marie ren eh feddyn magh ellan beg er 1 Jerrey Geuree 1739 haink er dy ve enmyssit Ellan Bouvet ayns e onnor; ansherbee, chur eh yn enmys mee-chiart er ny co-ordnaidyn as v'eh caillt derrey yn aa-eddyn magh echey shiaght jeihaghtyn ny s'anmey ayns 1808. Tammylt giare ny yei, ren eh faagail y mishoon er-yn-oyr dy row yn chooid smoo jeh'n skimmee echey çhing. Ren e lhong stad ec Meayll ny Treisht as ren eh filley er-ash dys y Rank.

Jeih bleeantyn ny s'anmey, va Bouvet de Lozier pointit myr kiannoort er Ellanyn Mascarene daa cheayrt, voish 1750 derrey 1752 as reesht voish 1757 derrey 1763.

Kianglaghyn magh
Skeeal ec South-Pole.com

Ronney:Ruggyryn 'sy vlein 1705
Ronney:Baaseyn 'sy vlein 1786
Ronney:Ronseyderyn Frangagh
Ronney:Kiannoortyn Isle de France (Ellan Wirrish)
Ronney:Feallee ass Sant-Maloù
Ronney:Feallee ass Pleudehen